KLASA: 034-05/24-01/171

URBROJ: 711-02-01/03-2024-2

Zagreb, 19. prosinca 2024. g.

**TATJANA HOLJEVAC**

**zamjenica pravobraniteljice za djecu**

**Predmet: mišljenje na zahtjev obveznice Tatjana Holjevac,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 12. prosinca 2024.g. pod KLASA: 034-05/24-01/171 zaprimilo zahtjev za mišljenje koje je podnijela Tatjana Holjevac, zamjenica pravobraniteljice za djecu.

U podnesenom zahtjevu obveznica navodi da je zamoljena od strane Pravnog fakulteta Sveučilišta u Zagrebu da 07. siječnja 2025.g. održi predavanje na Katedri za obiteljsko pravo pa moli informaciju o dopuštenosti obavljanja navedenog posla.

Povodom navedenog zahtjeva, Povjerenstvo u sastavu Aleksandre Jozić-Ileković, predsjednice Povjerenstva i Igora Lukača, Nike Nodilo Lakoš, Ines Pavlačić i Ane Poljak, članice Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21 i 36/24, dalje ZSSI) na 67. sjednici održanoj 19. prosinca 2024., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je sukladno čl. 17. st. 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Obveznica je Povjerenstvu dostavila Ugovor o djelu sklopljen između nje i Pravnog fakulteta u Zagrebu te je Povjerenstvo utvrdilo kako se radi o edukacijskoj djelatnosti obveznice za koju je Odlukom o naknadama za rad vanjskim suradnicima za izvođenje nastave na Pravnom fakultetu propisana naknada.

Slijedom navedenog, obveznica može obavljati poslove predavača na Pravnom fakultetu Sveučilišta u Zagrebu uz istovremeno obnašanje dužnosti te za predmetne poslove primati ugovorenu odnosno propisanu naknadu.

Povjerenstvo upućuje obveznicu da je sukladno čl. 17. st. 4. ZSSI-a dužna navedenu naknadu prijaviti u godišnjoj imovinskoj kartici za onu godinu u kojoj je naknadu ostvarila.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Tatjana Holjevac, elektroničkom dostavom
2. Objava na internetskoj stranici Povjerenstva
3. Pismohrana